2.1 ความเสี่ยงจากการประกอบธุรกิจ

2.1.1 ความเสี่ยงจากภาวะตลาดและการแข่งขัน

ภาพรวมของตลาดผู้ประกอบรถยนต์และรถจักรยานยนต์ (OEM) ซึ่งเป็นตลาดหลักของบริษัทฯ
มีทิศทางการฟื้นตัวอย่างต่อเนื่องหลังจากประสบภาวะถดถอยอย่างรุนแรงในปี 2552
ขณะเดียวกันผลจากการเปิดเสรีทางการค้าส่งผลให้เกิดการย้ายฐานการผลิตรถยนต์และรถจักรยานยนต์บางรุ่นเข้ามายังไทยเพื่อขยายฐานการส่งออก
รวมถึงมีการเปิดตัวรถยนต์ขนาดเล็กประหยัดพลังงานรุ่นใหม่ หรือ รถอีโคคาร์ ออกสู่ตลาด
แม้ว่าปัจจัยเหล่านี้จะส่งผลให้ปริมาณความต้องการในผลิตภัณฑ์เพิ่มมากขึ้น แต่บริษัทฯ
ก็ต้องเผชิญกับภาวะการแข่งขันที่สูงขึ้นเช่นกัน เพื่อบริหารความเสี่ยงนี้ บริษัทฯ
จึงต้องเน้นความได้เปรียบในเชิงเทคโนโลยีที่ได้รับการถ่ายทอดจากบริษัทร่วมทุนจากญี่ปุ่น
การมีบริษัทวิจัยและพัฒนาเป็นของตัวเองทำให้มีศักยภาพในการพัฒนาชิ้นงานร่วมกับลูกค้า
การพัฒนาคุณภาพของผลิตภัณฑ์ให้อยู่ในระดับมาตรฐานสากล การจัดส่งที่ตรงเวลา
และการสร้างความสัมพันธ์อันดีกับลูกค้าเป็นกลยุทธ์ในการแข่งขัน

สำหรับตลาดทดแทน (REM) ซึ่งตลาดมีความหลากหลายในระดับคุณภาพและราคาค่อนข้างมาก
ลักษณะการแข่งขันในตลาดทดแทนจะเน้นในเรื่องของราคาเป็นหลัก ดังนั้นบริษัทฯ
จึงเกิดความเสี่ยงจากการตัดราคา การถูกลอกเลียนแบบสินค้า
หรือถูกชิ้นส่วนนำเข้าจากแหล่งประเทศที่ต้นทุนถูกกว่าเข้ามาแย่งชิงตลาดได้
ประกอบกับอุปสงค์ในตลาด OEM เพิ่มขึ้นมากทำให้กำลังการผลิตสำหรับตลาดทดแทนมีค่อนข้างจำกัด
ส่งผลให้การขยายตลาดทดแทนทำได้ไม่มากนักและเป็นโอกาสให้คู่แข่งเข้ามาชิงส่วนแบ่งการตลาดได้เช่นกัน
เพื่อบริหารความเสี่ยงนี้บริษัทฯ
ได้พยายามเดินหน้าให้ความรู้ในเรื่องคุณภาพที่แตกต่างควบคู่ไปกับการจัดกิจกรรมส่งเสริมการขายอย่างต่อเนื่อง
รวมถึงศึกษาความเป็นไปได้ในการขยายกำลังการผลิตในอนาคต ส่วนตลาดส่งออก (Export)
ยังมีความเสี่ยงจากการฟื้นตัวที่เปราะบางของยุโรปและสหรัฐอเมริกา
เพื่อบริหารความเสี่ยงนี้บริษัทฯ ได้ปรับเปลี่ยนแผนการจำหน่ายตั้งแต่ปีที่แล้ว
โดยมุ่งส่งออกไปยังฐานลูกค้าเดิมในแถบเอเซียตะวันออกเฉียงใต้
ซึ่งได้รับผลกระทบจากปัญหาเศรษฐกิจโลกไม่มากนัก ควบคู่ไปกับขยายการส่งออกไปยังตลาดใหม่ๆ
ที่มีการเติบโตทางเศรษฐกิจอย่างต่อเนื่องอย่างประเทศอินเดีย เป็นต้น

2.1.2 ความเสี่ยงจากการผันผวนของราคายาง

ปีที่ผ่านมาราคายางธรรมชาติในตลาดโลกมีความผันผวนสูงมาก เนื่องจากหลากหลายปัจจัยที่บริษัทฯ
ไม่สามารถควบคุมได้ ได้แก่
การฟื้นตัวทางเศรษฐกิจอย่างรวดเร็วของกลุ่มประเทศเศรษฐกิจใหม่ที่ใช้ยางธรรมชาติเป็นวัตถุดิบหลักอย่างอุตสาหกรรมยางรถยนต์จีนและอินเดีย
เป็นผลให้เกิดการขยายตัวของอุปสงค์และราคายางธรรมชาติในตลาดโลก
การเก็งกำไรยางพาราในตลาดสินค้าเกษตรล่วงหน้าในโตเกียว (TOCOM) และสิงคโปร์ (SICOM)
ก็มีส่วนผลักดันให้ราคายางธรรมชาติสูงขึ้นเช่นกัน
สภาพอากาศที่แปรปรวนก็เป็นอุปสรรคต่อการกรีดน้ำยางส่งผลให้ผลผลิตยางพาราออกสู่ตลาดน้อยลงไม่เพียงพอต่อความต้องการในตลาด
ผลจากความผันผวนของราคายางส่งผลต่อภาวะต้นทุนที่สูงขึ้นและกดดันความสามารถในการทำกำไร
ที่ผ่านมาบริษัทฯ ได้บริหารความเสี่ยงโดยการเจรจาปรับราคากับลูกค้า
การเจรจาตกลงราคาซื้อขายล่วงหน้ากับผู้ขายยาง
ปรับปรุงกระบวนการผลิตให้ลดจำนวนของเสียให้มากที่สุด
การควบคุมสินค้าคงคลังในปริมาณที่เหมาะสม เป็นต้น

2.3 ความเสี่ยงจากอัตราแลกเปลี่ยน

เนื่องจากบริษัทฯ มีการนำเข้าวัตถุดิบและส่งออกสินค้าบางส่วนในสกุลเงินต่างประเทศ เช่น
ดอลลาร์สหรัฐ เยนญี่ปุ่น และยูโร
การผันผวนของอัตราแลกเปลี่ยนอาจส่งผลกระทบต่อต้นทุนและรายได้ของบริษัทฯ
ที่ผ่านมาค่าเงินดอลลาร์สหรัฐ และยูโรยังคงอ่อนค่าตามภาวะเศรษฐกิจที่ยังเปราะบาง
ในขณะที่เงินเยนแข็งขึ้นตามแรงทุ่มซื้อของนักลงทุน บริษัทฯ
จึงต้องเฝ้าติดตามสถานการณ์ความเคลื่อนไหวของอัตราแลกเปลี่ยนอย่างใกล้ชิด
และได้ตกลงทำสัญญาซื้อขายเงินตราต่างประเทศล่วงหน้าไว้เพื่อบรรเทาความเสี่ยงที่อาจเกิดขึ้น

2.4 ความเสี่ยงด้านการให้สินเชื่อ

การให้สินเชื่อที่เกี่ยวเนื่องกับลูกหนี้การค้า บริษัทฯ
มีการกำหนดนโยบายและวิธีการในการควบคุมสินเชื่อในระบบที่ชัดเจน
มีการตรวจสอบความสามารถในการชำระเงิน
สภาพคล่องและกำหนดวงเงินสินเชื่อตามความสามารถในการชำระเงินของลูกค้าแต่ละรายก่อนอนุมัติการทำธุรกรรม
จำนวนเงินสูงสุดที่บริษัทฯ
อาจต้องสูญเสียจากการให้สินเชื่อได้แสดงตามมูลค่าบัญชีของลูกหนี้การค้าที่ได้แสดงไว้แล้วในงบดุลจำนวน
2.17 ล้านบาท